Bjøllådalen
Store norske leksikon,Geografi,Norges geografi,Nordland,Rana
Bjøllådalen er et dalføre på Saltfjellet, Rana kommune, Nordland, øverste del i Saltdal kommune. Bjøllådalen er sidedal til Dunderlandsdalen fra nord. Her gikk den gamle ferdselsveien over Saltfjellet før vei og jernbane kom.
Frodig og variert planteliv, som dels skyldes store partier med kalk og gode skifere i berggrunnen, dels at Bjøllådalføret utgjør en lomme med noe mindre nedbør enn i fjellene omkring. En del sjeldne fjellplanter såsom lapprose, alperublom og lappmarksrublom strekker sin utbredelse over hit fra Junkerdalen og finner her sin norske sørgrense. Dalen har karakteristiske horisontale terrasser etter isdemte sjøer fra istiden.Elven Bjøllåga (Biellok) slynger seg gjennom dalen. Bjøllådalen ligger sentralt i Saltfjellet-Svartisen nasjonalpark. Det er flere turisthytter i området, og merkede stier fører til de øvrige delene av Saltfjellet. Dalen er i dag ubebodd.Vedrørende navnet, se Bjøllånes. Les mer i Store norske leksikon Rana